title: A Tanács (EU) 2016/769 határozata (2016. április 21.) a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a környezetben tartósan megmaradó szerves szennyező anyagokról szóló 1998. évi jegyzőkönyv módosításainak elfogadásáról

text:
               18.5.2016

               HU

               Az Európai Unió Hivatalos Lapja

               L 127/21

         A TANÁCS (EU) 2016/769 HATÁROZATA
   (2016. április 21.)
   a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a környezetben tartósan megmaradó szerves szennyező anyagokról szóló 1998. évi jegyzőkönyv módosításainak elfogadásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 218. cikke (6) bekezdésének a) pontjával együtt értelmezett 192. cikkének (1) bekezdésére,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               Az Unió szerződő fele az ENSZ Európai Gazdasági Bizottsági (ENSZ–EGB) égisze alatt létrejött, a nagy távolságra jutó, országhatárokon átterjedő levegőszennyezésről szóló, 1979. évi egyezménynek (a továbbiakban: az egyezmény), melyet 1981-ben hagyott jóvá (1).

               (2)

               Az Unió szerződő fele a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a környezetben tartósan megmaradó szerves szennyező anyagokról szóló 1998. évi jegyzőkönyvnek (a továbbiakban: a jegyzőkönyv) is, melyet 2004. február 19-én hagyott jóvá (2).

               (3)

               A jegyzőkönyv szerződő felei 2007-ben tárgyalásokat kezdtek abból a célból, hogy – az emberi egészség és a környezet védelmének fokozása érdekében – egyebek mellett aktualizálják az érintett anyagok körét és a bizonyos hulladékégetőkre vonatkozó kibocsátási határértékeket.

               (4)

               2009-ben az egyezmény végrehajtó szervének 27. ülésén részt vevő felek konszenzussal elfogadták a 2009/1., 2009/2. és 2009/3. határozatot, amelyek módosították a jegyzőkönyvet.

               (5)

               A 2009/3. határozatban szereplő módosítások a jegyzőkönyv 14. cikkének (4) bekezdésében előírt gyorsított eljárásnak megfelelően hatályba léptek és alkalmazandók.

               (6)

               A 2009/1. és 2009/2. határozatban szereplő módosításokat a jegyzőkönyv szerződő feleinek el kell fogadniuk, összhangban a jegyzőkönyv 14. cikkének (3) bekezdésével.

               (7)

               Az Unió már fogadott el a jegyzőkönyv módosításainak hatálya alá tartozó kérdésekről jogi eszközt, köztük a 850/2004/EK európai tanácsi és parlamenti rendeletet (3).

               (8)

               Ezért az Unió nevében el kell fogadni a környezetben tartósan megmaradó szerves szennyező anyagokról szóló jegyzőkönyv módosításait,

         ELFOGADTA EZT A HATÁROZATOT:
   1. cikk
   A nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a környezetben tartósan megmaradó szerves szennyező anyagokról szóló 1998. évi jegyzőkönyv (a továbbiakban: a jegyzőkönyv) módosításait a Tanács az Európai Unió nevében elfogadja.
   A környezetben tartósan megmaradó szerves szennyező anyagokról szóló jegyzőkönyv módosításainak – az egyezmény végrehajtó szerve 2009/1. határozatának 1. cikkében, illetőleg 2009/2. határozatának 1. cikkében meghatározott – szövegét e határozat melléklete tartalmazza.
   2. cikk
   A Tanács elnöke kijelöli az(oka)t a személy(eke)t, aki(k) felhatalmazással rendelkezik/rendelkeznek arra, hogy az Unió hatáskörébe tartozó kérdések vonatkozásában a jegyzőkönyv (4) 14. cikkének (3) bekezdésében előírt elfogadási okiratot az Unió nevében letétbe helyezze/helyezzék.
   3. cikk
   Ez a határozat az elfogadásának napján lép hatályba.

      Kelt Luxembourgban, 2016. április 21-én.

            a Tanács részéről

            az elnök

         G.A. VAN DER STEUR

      (1)  HL L 171., 1981.6.27., 11. o.

      (2)  HL L 81., 2004.3.19., 35. o.

      (3)  Az Európai Parlament és a Tanács 850/2004/EK rendelete (2004. április 29.) a környezetben tartósan megmaradó szerves szennyező anyagokról és a 79/117/EGK irányelv módosításáról (HL L 158., 2004.4.30., 7. o.).

      (4)  A Tanács Főtitkársága gondoskodik a jegyzőkönyv módosításainak hatálybalépése napjának az Európai Unió Hivatalos Lapjában való közzétételéről.

      A jegyzőkönyvnek az egyezmény Végrehajtó Testülete 2009/1. sz. határozatának 1. cikkében meghatározott módosításai
      A.   1. cikk
      A 12. pont helyébe a következő szöveg lép:
      „»Új, helyhez kötött forrás« bármely olyan, helyhez kötött forrás, amelynek építését vagy jelentős átépítését az alábbiaknak valamely szerződő fél tekintetében történő hatálybalépése időpontjától számított két év eltelte után kezdik meg:

                  a)

                  e jegyzőkönyv; vagy

                  b)

                  e jegyzőkönyv olyan módosítása, amely egy helyhez kötött forrás vonatkozásában a IV. melléklet II. részébe új határértékeket illeszt be, vagy a VIII. mellékletet kiegészíti azzal a kategóriával, amelybe az adott forrás tartozik.

            Azt, hogy az átépítés »jelentősnek« minősül-e, az illetékes nemzeti hatóság állapítja meg olyan tényezők figyelembevételével, mint például az átépítés környezeti haszna.”
      B.   3. cikk

                  1.

                  A POP-jegyzőkönyv 3. cikke (5) bekezdése b) pontjának i. és iii. alpontjában az
                  „amelyre az V. melléklet meghatározza az elérhető legjobb technikákat”
                  szöveg helyébe az
                  „amelyre a szerződő felek által a Végrehajtó Testület ülésén elfogadott iránymutatás meghatározza az elérhető legjobb technikákat” szöveg lép.

                  2.

                  Az (5) bekezdés b) pontja iv. alpontjának végén található pontosvessző helyébe pont lép.

                  3.

                  Az (5) bekezdés b) pontjának v. alpontját el kell hagyni.

            C.   13. cikk
      Az „V. és VII. melléklet” szöveg helyébe az „V. melléklet” szöveg lép.
      D.   14. cikk

                  1.

                  A (3) bekezdés helyébe a következő szöveg lép:
                  „(3)   E jegyzőkönyv, valamint annak I–IV., VI. és VIII. melléklete módosítását a Végrehajtó Testület ülésén jelen lévő szerződő felek konszenzussal fogadják el, és a módosítás az azt elfogadó szerződő felek tekintetében attól az időponttól számított kilencvenedik napon lép hatályba, amikor az elfogadás időpontjában meglévő szerződő felek kétharmada letétbe helyezte a letéteményesnél a módosításra vonatkozó elfogadási okiratát. A többi szerződő fél tekintetében a módosítás kilencven nappal azt követően lép hatályba, hogy az adott szerződő fél letétbe helyezi elfogadó okiratát. Ezen bekezdés alkalmazása során figyelembe kell venni az alábbi (5a) és (5b) bekezdésben foglaltakat.”

                  2.

                  A (4) bekezdésben az „V. és VII. melléklet” szöveg helyébe az „V. melléklet” szöveg lép, az „ezen mellékletek” szöveg helyébe pedig az „V. melléklet” szöveg lép.

                  3.

                  Az (5) bekezdésben a „vagy a VII.” szöveget el kell hagyni, az „adott melléklet” szöveg helyébe pedig az „V. melléklet” szöveg lép.

                  4.

                  Az (5) bekezdés után a szöveg a következő bekezdésekkel egészül ki:
                  „(5a)   Az azt elfogadó szerződő felek tekintetében az alábbi (5b) bekezdésben megállapított eljárás hatályon kívül helyezi a (3) bekezdésben az I–IV., a VI. és a VIII. melléklet módosítására vonatkozóan megállapított eljárást.

                              (5b)

                                          a)

                                          Az I–IV., a VI. és a VIII. melléklet módosításait a Végrehajtó Testület ülésein jelen lévő szerződő felek konszenzussal fogadják el. A Bizottság Végrehajtó Titkárától érkezett, valamennyi szerződő félnek szóló értesítést követő egy év elteltével bármely melléklet módosítása hatályba lép azon szerződő felek tekintetében, amelyek nem nyújtottak be bejelentést a letéteményeshez az alábbi b) pont rendelkezéseinek megfelelően;

                                          b)

                                          Ha valamely szerződő fél nem tudja jóváhagyni az I–IV., a VI. és a VIII. melléklet valamely módosítását, erről írásban tájékoztatnia kell a letéteményest az elfogadás közlésétől számított egy éven belül. A letéteményes késedelem nélkül minden ilyen bejelentésről köteles értesíteni a többi szerződő felet. Bármely szerződő fél elfogadásra cserélheti korábbi bejelentését; és a melléklet módosítása az adott szerződő fél tekintetében az elfogadó nyilatkozat letéteményesnél történő letétbe helyezésével lép hatályba;

                                          c)

                                          Az I–IV., VI. és VIII. melléklet módosítása nem lép hatályba, amennyiben összesen tizenhat vagy több szerződő fél:

                                                      i.

                                                      a fenti b) pont rendelkezéseivel összhangban bejelentést nyújtott be; vagy

                                                      ii.

                                                      nem fogadta el az ebben a bekezdésben megállapított eljárást, és a fenti (3) bekezdés rendelkezéseivel összhangban még nem helyezett letétbe elfogadó okiratot.”

            E.   16. cikk
      A (2) bekezdés után a szöveg a következő bekezdéssel egészül ki:

         „(3)   Az államoknak vagy regionális gazdasági integrációs szervezeteknek a megerősítő, elfogadási és jóváhagyási vagy csatlakozási okiratukban kell nyilatkozniuk, ha nem kívánják, hogy rájuk nézve kötelezőek legyenek a 14. cikk (5b) bekezdésében megállapított, az I–IV., a VI. és a VIII. melléklet módosítására vonatkozó eljárások.”

      F.   I. melléklet

                  1.

                  A DDT anyagra vonatkozó bejegyzésnél a termelés megszüntetésére vonatkozó (1. és 2. számú) feltételeket el kell hagyni, és a helyükbe a „Nincs” szöveg lép, a használatra vonatkozó feltételeknél szereplő „, kivéve a II. mellékletben azonosítottat” szöveget pedig el kell hagyni.

                  2.

                  A heptaklór anyagra vonatkozó bejegyzésnél a használatra vonatkozó feltételeket el kell hagyni, és a helyükbe a „Nincs” szöveg lép.

                  3.

                  A hexaklór-benzol anyagra vonatkozó bejegyzésnél a termelésre és használatra vonatkozó feltételeket el kell hagyni, és a helyükbe mindkét esetben a „Nincs” szöveg lép.

                  4.

                  A szöveg az alábbi sorok megfelelő betűrendben történő hozzáadásával a következő anyagokra vonatkozó bejegyzésekkel egészül ki:

                              „Hexaklór-butadién
                              CAS: 87-68-3

                              Termelés

                              Nincs

                              Használat

                              Nincs

                              Hexaklór-ciklohexánok (HCH) (CAS: 608-731), többek között lindán (CAS: 58-89-9)

                              Termelés

                              Nincs

                              Használat

                              Nincs, kivéve a HCH gamma izomere (lindán) esetében, amelyet helyi rovarölő szerként használnak közegészségügyi célokra. Az ilyen felhasználásokat e jegyzőkönyv alapján újra kell értékelni 2012-ben vagy, amennyiben az későbbi időpont, a módosítás hatálybalépése után egy évvel.

                              Hexabrómdifenil-éter (a) és heptabrómdifenil-éter (a)

                              Termelés

                              Nincs

                              Használat

                                          1.

                                          A szerződő felek engedélyezhetik az olyan árucikkek újrahasznosítását, amelyek ezen anyagok bármelyikét tartalmazzák vagy tartalmazhatják, valamint az olyan újrahasznosított anyagokból gyártott árucikkcikkek használatát és végső ártalmatlanítását, amelyek ezen anyagok bármelyikét tartalmazzák vagy tartalmazhatják, feltéve, hogy az újrahasznosítást és a végső ártalmatlanítást környezetkímélő módon hajtják végre, és az nem vezet ezen anyagok visszanyeréséhez újbóli hasznosításuk céljából.

                                          2.

                                          2013-tól kezdve négyévente, majd a fenti feltétel megszűnéséig vagy lejártáig a Végrehajtó Testület értékeli ezen, a különféle árucikkekben megtalálható anyagok kivonására irányuló végső célkitűzés tekintetében elért eredményeket, és megvizsgálja a feltétel fenntartásával kapcsolatos további igényt, mely feltétel azonban legkésőbb 2030-ban megszűnik.

                              Tetrabrómdifenil-éter (b) és pentabrómdifenil-éter (b)

                              Termelés

                              Nincs

                              Használat

                                          1.

                                          A szerződő felek engedélyezhetik az olyan árucikkek újrahasznosítását, amelyek ezen anyagok bármelyikét tartalmazzák vagy tartalmazhatják, valamint az olyan újrahasznosított anyagokból gyártott árucikkcikkek használatát és végső ártalmatlanítását, amelyek ezen anyagok bármelyikét tartalmazzák vagy tartalmazhatják, feltéve, hogy az újrahasznosítást és a végső ártalmatlanítást környezetkímélő módon hajtják végre, és az nem vezet ezen anyagok visszanyeréséhez újbóli hasznosításuk céljából.

                                          2.

                                          2013-tól kezdve négyévente, majd a fenti feltétel megszűnéséig vagy lejártáig a Végrehajtó Testület értékeli ezen, a különféle árucikkekben megtalálható anyagok kivonására irányuló végső célkitűzés tekintetében elért eredményeket, és megvizsgálja a feltétel fenntartásával kapcsolatos további igényt, mely feltétel azonban legkésőbb 2030-ban megszűnik.

                              Pentaklór-benzol
                              CAS: 608-93-5

                              Termelés

                              Nincs

                              Használat

                              Nincs

                              Perfluoroktán-szulfonátok (PFOS) (c)

                              Termelés

                              Nincs, kivéve az alábbi a)–c) és a II. mellékletben felsorolt a)–e) felhasználási módokra történő termelést

                              Használat

                              Nincs, kivéve a következő, valamint a II. mellékletben felsorolt a)–e) felhasználási módokat

                                          a)

                                          Krómgalvanizálás, krómeloxálás és inverz maratás 2014-ig;

                                          b)

                                          Nikkel politetrafluor-etilénnel történő nem elektrolitikus bevonás 2014-ig;

                                          c)

                                          Műanyag hordozók maratása fémmel történő bevonásukat megelőzően 2014-ig;

                                          d)

                                          Tűzoltó habok, ha 2009. december 18-ig gyártották vagy használták őket

                                    A tűzoltó habok vonatkozásában:

                                          i.

                                          A szerződő felek törekednek arra, hogy 2014-ig megszüntessék a 2009. december 18-ig gyártott és használt PFOS-tartalmú tűzoltó habok alkalmazását, és 2014-ben beszámolnak a Végrehajtó Testület nek az elért eredményekről;

                                          ii.

                                          A szerződő felek jelentései és az i. alpont alapján a Végrehajtó Testület 2015-ben értékeli, hogy a 2009. december 18-ig gyártott és használt PFOS-tartalmú tűzoltó habok használatára kell-e bevezetni további korlátozásokat.”

                  5.

                  A PCB anyag bejegyzéseit el kell hagyni, és a helyébe a következő sor lép:

                              „Poliklórozott bifenilek (PCB-k) (d)

                              Termelés

                              Nincs

                              Használat

                              Nincs. A végrehajtási határidő időpontjában használatban lévő PCB-k tekintetében a szerződő felek:

                                          1.

                                          Határozott erőfeszítést tesznek:

                                                      a)

                                                      az azonosítható PCB-k használatának megszüntetésére berendezésekben (vagyis transzformátorokban, kondenzátorokban vagy maradványkészleteket tartalmazó egyéb edényekben), amelyek 5 dm3-t meghaladó térfogatú PCB-ket tartalmaznak, és amelyekben a PCB-k koncentrációja 0,05 % vagy nagyobb, a lehető leghamarabb, de legkésőbb 2010. december 31-ig, vagy az átalakuló gazdasággal rendelkező országokban 2015. december 31-ig;

                                                      b)

                                                      Az alábbiak környezetkímélő módon történő megsemmisítésére vagy a szennyezés eltávolítására:

                                                                  —

                                                                  az (a) pontban hivatkozott összes cseppfolyós PCB és a nem berendezésben lévő, 0,005 %-nál több PCB-t tartalmazó egyéb cseppfolyós PCB-k, a lehető leghamarabb, de legkésőbb 2015. december 31-ig, vagy az átalakuló gazdasággal rendelkező országokban 2020. december 31-ig;

                                                                  —

                                                                  a 2. pont (a) alpontjában hivatkozott összes cseppfolyós PCB, legkésőbb 2029. december 31-ig;

                                                      c)

                                                      az 1. pont (a) alpontjában és a 2. pont (a) alpontjában említett berendezések megtisztítására vagy ártalmatlanítására környezetkímélő módon.

                                          2.

                                          Törekednek:

                                                      a)

                                                      a 0,005 %-nál magasabb PCB-tartalmú vagy 0,05 dm3-t meghaladó térfogatú berendezések (pl. transzformátorok, kondenzátorok vagy cseppfolyós készleteket tartalmazó egyéb edények) azonosítására és használatból való kivonására 2025. december 31-ig;

                                                      b)

                                                      a 0,005 %-nál magasabb PCB-tartalmú egyéb árucikkek (pl. kábelköpenyek, vulkanizált tömítések és festett tárgyak) azonosítására és a 3. cikk (3) bekezdésének megfelelő kezelésére.

                                          3.

                                          Biztosítják, hogy az 1. pont (a) alpontjában és a 2. pont (a) alpontjában leírt berendezéseket kizárólag a környezetkímélő módon történő hulladékkezelés céljára exportálják és importálják.

                                          4.

                                          Előmozdítják a PCB-k használatát szabályozó, az expozíció és a kockázatok csökkentését célzó alábbi intézkedéseket:

                                                      a)

                                                      a PCB-k kizárólag zárt és nem eresztő berendezésekben és olyan területeken való felhasználása, ahol a környezeti kibocsátások kockázata minimalizálható és gyorsan orvosolható;

                                                      b)

                                                      a PCB-k élelmiszer- vagy takarmánygyártással és -feldolgozással kapcsolatos területeken lévő berendezésekben való alkalmazásának mellőzése;

                                                Lakott területeken való alkalmazás esetén, beleértve az iskolákat és kórházakat, minden lehetséges intézkedést megtesznek a tüzet okozó elektromos hiba megelőzésére és rendszeresen ellenőrzik a berendezés szivárgásmentességét.”

                  6.

                  Az I. melléklet végén található (a)/lábjegyzetet el kell hagyni.

                  7.

                  Az I. melléklet végére a következő lábjegyzeteket kell illeszteni:

                              „(a)

                              »A hexabrómdifenil-éter és a heptabrómdifenil-éter« a 2,2′,4,4′,5,5′- hexabrómdifenil-étert (BDE-153, CAS-szám: 68631-49-2), a 2,2′,4,4′,5,6′- hexabrómdifenil-étert (BDE-154, CAS-szám: 207122-15-4), a 2,2′,3,3′,4,5′,6 heptabrómdifenil-étert (BDE-175, CAS-szám: 446255-22-7), a 2,2′,3,4,4′,5′,6- heptabrómdifenil-étert (BDE-183, CAS-szám: 207122-16-5) és más, a kereskedelmi forgalomban levő oktabróm-difenil-éterben megtalálható hexa- és heptabrómdifenil-étereket jelenti.

                              (b)

                              »A tetrabrómdifenil-éter és a pentabrómdifenil-éter« a 2,2′,4,4′-tetrabrómdifenil-étert (BDE-47, CAS-szám: 40088-47-9), a 2,2′,4,4′,5-pentabrómdifenil-étert (BDE-99, CAS-szám: 32534-81-9) és más, a kereskedelmi forgalomban levő pentabróm-difenil-éterben megtalálható tetra- és pentabrómdifenil-étereket jelenti.

                              (с)

                              A perfluoroktán-szulfonát (PFOS) a C8F17SO2X kémiai képlettel meghatározott anyagokat jelenti, ahol X = OH, fémsó, halogenid, amid vagy más származékok, beleértve a polimereket is.

                              (d)

                              A »poliklórozott bifenilek« azok az aromás vegyületek, amelyek úgy képződnek, hogy a bifenil molekulán (két benzolgyűrű összekapcsolódva egy egyszeres szén-szén kötéssel) a hidrogénatomok közül legfeljebb 10 klóratommal cserélődik ki.”

            G.   II. melléklet

                  1.

                  A II. melléklet első bekezdése után található táblázatban a DDT, HCH és PCB anyagokra vonatkozó bejegyzéseket el kell hagyni.

                  2.

                  A szöveg a következő sor megfelelő betűrendben történő hozzáadásával az alábbi anyagra vonatkozó bejegyzéssel egészül ki:

                              „Anyag

                              Végrehajtási követelmények

                              Korlátozott felhasználások

                              Feltételek

                              Perfluoroktán-szulfonátok (PFOS) (1)

                                          a)

                                          Fotoreziszt vagy visszaverődés-mentes bevonatok fotolitográfiai folyamatokhoz;

                                          b)

                                          Filmekhez, papírokhoz vagy nyomdaipari klisékhez alkalmazott fotográfiai rétegek;

                                          c)

                                          nem dekoratív, kemény króm (VI) bevonathoz alkalmazott párátlanítószerek, és a szabályozott galvanizáló rendszerekben alkalmazott nedvesítőszerek

                                          d)

                                          Légi közlekedésben használt hidraulikus folyadékok;

                                          e)

                                          Bizonyos orvostechnikai eszközök (például etilén-tetrafluor-etilén (ETFE) kopolimer rétegek és sugárátlátszatlan ETFE gyártása, in vitro diagnosztikai orvostechnikai eszközök és CCD színszűrők).

                              A szerződő felek intézkedéseket hoznak e felhasználási módok megszüntetésére, amint rendelkezésre állnak megfelelő alternatívák.
                              Legkésőbb 2015-ben, majd azt követően négyévente az ezen anyagokat használó valamennyi szerződő fél jelentést készít az anyagok kivonása terén elért eredményekről, és azokról tájékoztatja a Végrehajtó Testület et. A jelentések alapján a korlátozott felhasználási módokat újra kell értékelni.

            H.   III. melléklet

                  1.

                  A „Referenciaév” cím alatti szöveget a III. mellékletben felsorolt valamennyi anyag esetében el kell hagyni, és a helyébe a következő sor lép:
                  „1990 vagy egy másik, 1985 és 1995 közötti év (ezeket az éveket is beleértve), vagy az átalakuló gazdasággal rendelkező országok esetében egy másik év 1985 és a jegyzőkönyvnek az adott szerződő fél tekintetében történő hatálybalépésének éve között, ahogy azt az adott szerződő fél a megerősítés, elfogadás, jóváhagyás vagy csatlakozás alkalmával meghatározta.”

                  2.

                  A hexaklór-benzol anyag bejegyzéseinél az anyag neve alá a következő szöveget kell illeszteni: „CAS: 118-74-1”.

                  3.

                  A melléklet a PCB anyagra vonatkozó bejegyzéssel egészül ki a következő sornak a táblázat végére történő beillesztésével:

                              „PCB-k (c)

                              2005 vagy egy másik, 1995 és 2010 közötti év (ezeket az éveket is beleértve), vagy az átalakuló gazdasággal rendelkező országok esetében egy másik év 1995 és a jegyzőkönyvnek az adott szerződő fél tekintetében történő hatálybalépésének éve között, ahogy azt az adott szerződő fél a megerősítés, elfogadás, jóváhagyás vagy csatlakozás alkalmával meghatározta.”

                  4.

                  A (b) lábjegyzet után be kell illeszteni a következő lábjegyzetet:

                              „(c)

                              Az I. mellékletben meghatározott poliklórozott bifenilek, ha képződésük és antropogén forrásokból történő kibocsátásuk nem szándékos.”

            I.   IV. melléklet

                  1.

                  A 2. pontban a zárójelen belül el kell hagyni az „és” szót, a pont végére pedig az „és adott oxigéntartalomra” szöveget kell beilleszteni.

                  2.

                  A 3. pontot el kell hagyni, és a helyébe a következő szöveg lép:

                              „3.

                              A határértékek rendes üzemi állapotra vonatkoznak. Adag-üzemű működés esetén a határértékek a teljes szakaszos folyamat során rögzített átlagos szintekre vonatkoznak, beleértve például az előmelegítést, a fűtést és a hűtést.”

                  3.

                  A 4. pontban a „standard eljárások” szöveg elé be kell illeszteni az „alkalmazandó” szót, „az Európai Szabványügyi Bizottság” szöveg elé pedig be kell illeszteni a „például” szót.

                  4.

                  A 6. pontot el kell hagyni, és a helyébe a következő szöveg és lábjegyzet lép:

                              „6.

                              A PCDD/F-kibocsátás teljes toxicitási egyenértékben (TEQ) van megadva (1). A toxicitási egyenérték e jegyzőkönyv céljaira használt tényezőértékeinek összhangban kell lenniük a vonatkozó nemzetközi szabványokkal, beleértve az Egészségügyi Világszervezet által 2005-ben kiadott, az emlősökre vonatkozó PCDD/F toxicitási egyenérték-tényezőket.

                     (1)  A teljes toxicitási egyenérték (TEQ) az operatív meghatározás szerint az egyes vegyületek koncentrációjának és toxicitási egyenérték-tényezőjének (TEF) a szorzata, és a keverék teljes 2,3,7,8-TCDD-szerű aktivitásának a becslését adja meg. A teljes toxicitási egyenérték korábbi rövidítése TE volt.”"

                  5.

                  A 7. pontot el kell hagyni, és a helyébe a következő szöveg és lábjegyzet lép:

                              „7.

                              A következő határértékeket – amelyek a füstgáz 11 %-os O2 koncentrációjára vonatkoznak – kell alkalmazni a következő hulladékégető-típusokra:

                                          Kommunális szilárd hulladék (óránként 3 tonnánál többet elégető meglévő, helyhez kötött forrás és minden új helyhez kötött forrás)
                                          0,1 ng TEQ/m3

                                          Kórházi szilárd hulladék (óránként 1 tonnánál többet elégető meglévő, helyhez kötött forrás és minden új helyhez kötött forrás)

                                                      Új, helyhez kötött forrás:

                                                      0,1 ng TEQ/m3

                                                      Meglévő, helyhez kötött forrás:

                                                      0,5 ng TEQ/m3

                                          Veszélyes hulladék (óránként 1 tonnánál többet elégető meglévő, helyhez kötött forrás és minden új helyhez kötött forrás)

                                                      Új, helyhez kötött forrás:

                                                      0,1 ng TEQ/m3

                                                      Meglévő, helyhez kötött forrás:

                                                      0,2 ng TEQ/m3

                                          Nem veszélyes ipari hulladék (2)
                                              (3)

                                                      Új, helyhez kötött forrás:

                                                      0,1 ng TEQ/m3

                                                      Meglévő, helyhez kötött forrás:

                                                      0,5 ng TEQ/m3

                     (2)  Beleértve az esetleg, például a fa fakonzerváló szerekkel való kezelése, illetve a bevonás révén halogénezett szerves vegyületeket vagy nehézfémeket tartalmazó, valamint az építkezési és bontási hulladékból származó biomassza-hulladékot kezelő hulladékégetőket, de nem ideértve a csak más biomassza-hulladékot kezelő hulladékégetőket."

                     (3)  Az átalakuló gazdasággal rendelkező országok kizárhatják a nem veszélyes ipari hulladékok együttégetését olyan ipari folyamatokban, amelyekben az ilyen hulladékokat az energia legfeljebb 10 %-át adó kiegészítő fűtőanyagként használják.”"

                  6.

                  A 7. pont után a szöveg a következő új pontokkal egészül ki:

                              „8.

                              A következő határértéket – amely a füstgáz 16 %-os O2 koncentrációjára vonatkozik – kell alkalmazni a szinterező üzemekre:
                              0,5 ng TEQ/m3

                              9.

                              A következő határértéket – amely a füstgáz tényleges O2 koncentrációjára vonatkozik – kell alkalmazni a következő forrásra:
                              Másodlagos acélgyártás – Óránként több mint 2,5 tonna, további feldolgozásra szánt olvasztott acél előállítására képes elektromos ívkemencék:
                              0,5 ng TEQ/m3”

            J.   VI. melléklet

                  1.

                  A melléklet meglévő szövegét 1. pontként kell megjelölni.

                  2.

                  Az a) pontban az „e jegyzőkönyv” szöveg helyébe az „e jegyzőkönyvnek az adott szerződő fél tekintetében történő” szöveg lép.

                  3.

                  A b) pont helyébe a következő szöveg lép:
                  „meglévő, helyhez kötött forrásokra:

                              i.

                              e jegyzőkönyvnek az adott szerződő fél tekintetében történő hatálybalépésének napja után nyolc évvel. Amennyiben szükséges, ez az időtartam meghosszabbítható egyes meglévő, helyhez kötött források esetében a nemzeti jogszabályok által előírt amortizációs időszaknak megfelelően; vagy

                              ii.

                              ha a szerződő fél átalakulóban lévő gazdasággal rendelkező ország, e jegyzőkönyvnek az adott szerződő fél tekintetében történő hatálybalépésének napja után legfeljebb tizenöt évvel.”

                  4.

                  A melléklet végére a következő új pontot kell illeszteni:

                              „2.

                              Az e jegyzőkönyv módosítása nyomán aktualizált vagy bevezetett határértékek és elérhető legjobb technikák alkalmazására vonatkozó időbeli ütemezés a következő:

                                          a)

                                          új, helyhez kötött forrásokra: két évvel a szóban forgó módosításnak az adott szerződő fél tekintetében történő hatálybalépésének napja után;

                                          b)

                                          meglévő, helyhez kötött forrásokra:

                                                      i.

                                                      nyolc évvel a szóban forgó módosításnak az adott szerződő fél tekintetében történő hatálybalépésének napja után; vagy

                                                      ii.

                                                      ha a szerződő fél átalakulóban lévő gazdasággal rendelkező ország, legfeljebb tizenöt évvel a szóban forgó módosításnak az adott szerződő fél tekintetében történő hatálybalépésének napja után.”

            K.   VIII. melléklet

                  1.

                  Az I. rész második mondatában az „V. mellékletben” szövegrész után a szöveg kiegészül az „említett iránymutató dokumentumban” szöveget.

                  2.

                  A II. részben szereplő táblázatból az 1. kategória leírását el kell hagyni, és a helyébe a következő szöveg lép: „Kommunális, veszélyes, nem veszélyes és kórházi hulladék, valamint szennyvíziszap égetése, beleértve az együttégetést is.”

                  3.

                  A II. részben szereplő táblázat a következő új kategóriákkal egészül ki:

                              „13

                              Nem szándékosan képződött, a környezetben tartósan megmaradó szerves szennyező anyagokat kibocsátó egyes vegyipari folyamatok, különösen a klórfenolok és a klóranil gyártása.

                              14

                              Termális eljárások a kohászatban, klóralapú módszerek.”

         (1)  A perfluoroktán-szulfonát (PFOS) a C8F17SO2X kémiai képlettel meghatározott anyagokat jelenti, ahol X = OH, fémsó, halogenid, amid és más származékok, beleértve a polimereket is.”

      A jegyzőkönyvnek az egyezmény Végrehajtó Testülete 2009/2. sz. határozatának 1. cikkében meghatározott módosításai
      A.   I. melléklet

                  1.

                  Az alábbi sorok megfelelő betűrendben történő hozzáadásával a szöveg kiegészül a következő anyagokra vonatkozó bejegyzésekkel:

                              „Poliklórozott naftalinok (PCN)

                              Termelés

                              Nincs

                              Használat

                              Nincs

                              Rövidláncú klórozott paraffinok (d)

                              Termelés

                              Nincs, kivéve a II. mellékletben meghatározott felhasználási módokra történő termelést

                              Használat

                              Nincs, kivéve a II. mellékletben meghatározott felhasználási módokat”

                  2.

                  Az I. melléklet végére a következő lábjegyzetet kell illeszteni:

                              „(d)

                              A rövidláncú klórozott paraffinok olyan klórozott alkánok, amelyeknek a szénlánchosszúsága 10–13 szénatom, klórozottsági foka pedig súly alapján több mint 48 %.”

            B.   II. melléklet

                  1.

                  A következő sor megfelelő betűrendben történő hozzáadásával a szöveg kiegészül az alábbi anyagra vonatkozó bejegyzéssel:

                              „Rövidláncú klórozott paraffinok (b)

                                          a)

                                          A bányászatban használt szállítószalagok gumijában lévő égésgátlók;

                              A szerződő felek intézkedéseket hoznak e felhasználási módok megszüntetésére, amint rendelkezésre állnak megfelelő alternatívák.

                                          b)

                                          Tömítőanyagokban lévő égésgátlók.

                              Legkésőbb 2015-ben, majd azt követően négyévente az ezen anyagokat használó valamennyi szerződő fél jelentést készít az anyagok kivonása terén elért eredményekről, és azokról tájékoztatja a Végrehajtó Testületet. A jelentések alapján a korlátozott felhasználásokat újra kell értékelni.”

                  2.

                  A II. melléklet végére a következő lábjegyzetet kell illeszteni:

                              „(d)

                              A rövidláncú klórozott paraffinok olyan klórozott alkánok, amelyeknek a szénlánchosszúsága 10–13 szénatom, klórozottsági foka pedig súly alapján több mint 48 %.”


title: A Bizottság határozata ( 2009. december 14. ) a fotózselatinnak a Cseh Köztársaságba történő behozatalának engedélyezését illetően a 2004/407/EK határozat módosításáról (az értesítés a C(2009) 9899. számú dokumentummal történt)

text:
               16.12.2009

               HU

               Az Európai Unió Hivatalos Lapja

               L 330/82

      A BIZOTTSÁG HATÁROZATA

   (2009. december 14.)
   a fotózselatinnak a Cseh Köztársaságba történő behozatalának engedélyezését illetően a 2004/407/EK határozat módosításáról
   (az értesítés a C(2009) 9899. számú dokumentummal történt)
   (Csak az angol, a cseh, a francia, a holland és a német nyelvű szöveg hiteles)
   (2009/960/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 4. cikke (4) bekezdésére és 32. cikke (1) bekezdésére,
   mivel:

               (1)

               Az 1774/2002/EK rendelet értelmében tilos az állati melléktermékek és a feldolgozott termékek Unióba történő behozatala és tranzitforgalma, kivéve, ha erre az említett rendelettel összhangban engedélyt adnak ki.

               (2)

               Az egyes harmadik országokból a fotózselatin behozatalát illetően az 1774/2002/EK európai parlamenti és tanácsi rendeletben meghatározott átmeneti egészségügyi és minősítési szabályokról szóló, 2004. április 26-i 2004/407/EK bizottsági határozat (2) előírja, hogy az említett határozattal összhangban Belgium, Luxemburg, Hollandia és az Egyesült Királyság engedélyezi kizárólag a fényképészeti iparnak szánt egyes zselatinok (fotózselatin) behozatalát.

               (3)

               A 2004/407/EK határozat előírja, hogy fotózselatin behozatala csak a határozat mellékletében felsorolt harmadik országokból, azaz Japánból és az Amerikai Egyesült Államokból engedélyezhető. A határozattal összhangban a behozott szállítmányokat szigorú továbbítási feltételek mellett kell a rendeltetési helyre szállítani, hogy el lehessen kerülni a köz- és az állategészségügyet veszélyeztető esetleges kockázatokat.

               (4)

               A Cseh Köztársaság kérelmet nyújtott be a területén található egyik létesítménybe ezekből a harmadik országokból történő fotózselatin-behozatal engedélyezésére. A Cseh Köztársaság megerősítette, hogy az esetleges egészségügyi kockázatok elkerülése végett alkalmazza a 2004/407/EK határozatban előírt szigorú továbbítási feltételeket.

               (5)

               Ennek megfelelően és ameddig az állati melléktermékekre vonatkozó, felülvizsgált 1069/2009/EK európai parlamenti és tanácsi rendelet (3) értelmében az állati melléktermékek behozatalát szabályozó technikai követelmények áttekintése folyamatban van, a Cseh Köztársaságnak engedélyezni kell a fotózselatin behozatalát, feltéve ha megfelel a 2004/407/EK határozatban előírt feltételeknek. Földrajzi okok miatt azonban a behozatal Németországon keresztül történhet.

               (6)

               A 2004/407/EK határozatot ezért ennek megfelelően módosítani kell.

               (7)

               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

         ELFOGADTA EZT A HATÁROZATOT:
   1. cikk
   A 2004/407/EK határozat a következőképpen módosul:

               1.

               A 1. cikk helyébe a következő szöveg lép:
               „1. cikk
               Eltérés a fotózselatin behozatalát illetően
               Az 1774/2002/EK rendelet 29. cikkének (1) bekezdésétől eltérve Belgium, a Cseh Köztársaság, az Egyesült Királyság, Hollandia és Luxemburg e határozattal összhangban kizárólag a fényképészeti ipar számára engedélyezi az e rendelet értelmében az 1. kategóriába sorolt, szarvasmarhák gerincoszlopát tartalmazó anyagokból előállított zselatin (fotózselatin) behozatalát.”

               2.

               A 9. cikk helyébe a következő szöveg lép:
               „9. cikk
               Címzettek
               E határozat címzettje a Belga Királyság, a Cseh Köztársaság, a Holland Királyság, a Luxemburgi Nagyhercegség, valamint Nagy-Britannia és Észak-Írország Egyesült Királysága.”

               3.

               Az I. és a III. melléklet ennek a határozatnak a mellékletével összhangban módosul.

         2. cikk
   Ezt a határozatot 2010. január 1-jétől kell alkalmazni.
   3. cikk
   E határozat címzettje a Belga Királyság, a Cseh Köztársaság, a Holland Királyság, a Luxemburgi Nagyhercegség, valamint Nagy-Britannia és Észak-Írország Egyesült Királysága.

      Kelt Brüsszelben, 2009. december 14-én.

            a Bizottság részéről

         Androulla VASSILIOU

            a Bizottság tagja

      (1)  HL L 273., 2002.10.10., 1. o.

      (2)  HL L 151., 2004.4.30., 11. o.

      (3)  HL L 300., 2009.11.14., 1. o.

      MELLÉKLET
      Az I. és a III. melléklet az alábbiak szerint módosul:

                  1.

                  Az I. melléklet helyébe a következő szöveg lép:

                     „I. MELLÉKLET

                        Származási harmadik országok és üzemek, rendeltetési tagállamok, az Unióba történő első belépés szerinti határállomások és jóváhagyott fényképészeti gyárak

                                 Származási harmadik ország

                                 Származási üzem

                                 Rendeltetési tagállam

                                 Az Unióba történő első belépés szerinti határállomás

                                 Jóváhagyott fényképészeti gyárak

                                 Japán

                                             Nitta Gelatin Inc.

                                             2-22 Futamata

                                             Yao-City, Osaka

                                             581 – 0024 Japán

                                             Jellie Co. ltd.

                                             7-1, Wakabayashi 2-Chome,

                                             Wakabayashi-ku,

                                             Sendai-city, Miyagi,

                                             982 Japán

                                             NIPPI Inc. Gelatin Division

                                             1 Yumizawa-Cho

                                             Fujinomiya City Shizuoka

                                             418 – 0073 Japán

                                 Hollandia

                                 Rotterdam

                                             FUJIFILM Europe B.V.,

                                             Oudenstaart 1

                                             5047 TK Tilburg,

                                             Hollandia

                                             Nitta Gelatin Inc.

                                             2-22 Futamata

                                             Yao-City, Osaka

                                             581 – 0024, Japán

                                 Egyesült Királyság

                                 Liverpool Felixstowe

                                             Kodak Ltd Headstone Drive, Harrow, MIDDX

                                             HA4 4TY,

                                             Egyesült Királyság

                                 Cseh Köztársaság

                                 Hamburg

                                             FOMA BOHEMIA spol. s r.o.

                                             Jana Krušinky 1604

                                             501 04 Hradec Králove,

                                             Cseh Köztársaság

                                 Amerikai Egyesült Államok

                                             Eastman Gelatine Corporation,

                                             227 Washington Street,

                                             Peabody, MA, 01960 USA

                                             Gelita North America,

                                             2445 Port Neal Industrial Road Sergeant Bluff, Iowa, 51054 USA

                                 Luxemburg

                                 Antwerp
                                 Zaventem
                                 Luxembourg

                                             DuPont Teijin

                                             Luxembourg SA

                                             PO Box 1681

                                             L-1016

                                             Luxembourg

                                 Egyesült Királyság

                                 Liverpool
                                 Felixstowe

                                             Kodak Ltd

                                             Headstone Drive,

                                             Harrow, MIDDX HA4 4TY,

                                             Egyesült Királyság

                                             Eastman Gelatine Corporation, 227 Washington Street,

                                             Peabody, MA, 01960 USA

                                 Cseh Köztársaság

                                 Hamburg

                                             FOMA BOHEMIA spol. s r.o.

                                             Jana Krušinky 1604

                                             501 04 Hradec Králove,

                                             Cseh Köztársaság”

                  2.

                  A III. melléklet helyébe a következő szöveg lép:

                     „III. MELLÉKLET

                        EGÉSZSÉGÜGYI BIZONYÍTVÁNYMINTÁK A FÉNYKÉPÉSZETI IPARBAN FELHASZNÁLANDÓ TECHNIKAI ZSELATIN HARMADIK ORSZÁGOKBÓL TÖRTÉNŐ BEHOZATALÁHOZ

                        Megjegyzések

                                 a)

                                 A fényképészeti ipar által felhasználandó technikai zselatin behozatalához az állat-egészségügyi bizonyítványokat az exportáló ország állítja ki az ezen III. mellékletben szereplő minta alapján. Tartalmazniuk kell az adott harmadik ország által előírt igazolásokat és adott esetben azokat a kiegészítő biztosítékokat, amelyeket az exportáló harmadik ország vagy annak egy része ír elő.

                                 b)

                                 Az egyes bizonyítványok eredeti példányai egyetlen kétoldalas dokumentumot alkotnak, vagy amennyiben további szövegre van szükség, olyan formátumúak, hogy minden szükséges oldal összetartozó és szétválaszthatatlan egészet alkosson.

                                 c)

                                 A bizonyítványt a határállomáson végzett ellenőrzés helye szerinti tagállam és a rendeltetési tagállam legalább egy hivatalos nyelvén kell kiállítani. E tagállamok azonban szükség esetén engedélyezhetik más nyelv használatát is hivatalos fordítás kíséretében.

                                 d)

                                 Ha a szállítmány tételeinek azonosítása érdekében a bizonyítványhoz további oldalakat csatolnak, ezeket az oldalakat is az eredeti bizonyítvány részének kell tekinteni, és ezek mindegyikét el kell látni az igazoló hatósági állatorvos aláírásával és pecsétjével.

                                 e)

                                 Amennyiben a bizonyítvány, ideértve a d) pontban említett kiegészítő oldalakat is, egynél több oldalból áll, minden oldalt alul meg kell számozni az „(oldalszám)/(az összes oldal száma)” minta szerint, és az oldal tetején fel kell tüntetni a bizonyítvány illetékes hatóságtól kapott kódját.

                                 f)

                                 A bizonyítvány eredeti példányát a hatósági állatorvosnak kell kitöltenie és aláírnia. Ennek során az exportáló ország illetékes hatóságai biztosítják a 96/93/EK tanácsi irányelvben megállapítottakkal egyenértékű tanúsítási elvek betartását.

                                 g)

                                 Az aláírás színének különböznie kell a nyomtatás színétől. Ugyanez vonatkozik a pecsétekre, a dombornyomású pecsétek vagy a vízjel kivételével.

                                 h)

                                 A bizonyítvány eredeti példányának az EU-s határállomáson bemutatott szállítmányt a rendeltetési hely szerinti fényképészeti gyárig kell kísérnie.


title: Az EFTA Felügyeleti Hatóság 397/09/COL határozata ( 2009. október 14. ) az állami támogatások anyagi jogi és eljárásjogi szabályainak a hajókezeléssel foglalkozó társaságoknak nyújtott állami támogatásról szóló új fejezet beiktatása révén, hetvenkettedik alkalommal történő módosításáról

text:
               1.12.2011

               HU

               Az Európai Unió Hivatalos Lapja

               L 318/51

         AZ EFTA FELÜGYELETI HATÓSÁG 397/09/COL HATÁROZATA
   (2009. október 14.)
   az állami támogatások anyagi jogi és eljárásjogi szabályainak a hajókezeléssel foglalkozó társaságoknak nyújtott állami támogatásról szóló új fejezet beiktatása révén, hetvenkettedik alkalommal történő módosításáról
   AZ EFTA FELÜGYELETI HATÓSÁG (1),
   TEKINTETTEL az Európai Gazdasági Térségről szóló megállapodásra (2) és különösen annak 61–63. cikkére és 26. jegyzőkönyvére,
   TEKINTETTEL az EFTA-államok közötti, Felügyeleti Hatóság és Bíróság létrehozásáról szóló megállapodásra (3) és különösen annak 24. cikkére és 5. cikke (2) bekezdésének b) pontjára,
   MIVEL a Felügyeleti és Bírósági Megállapodás 24. cikke értelmében a Hatóság érvényt szerez az EGT-megállapodás állami támogatásra vonatkozó rendelkezéseinek,
   MIVEL a Felügyeleti és Bírósági Megállapodás 5. cikke (2) bekezdésének b) pontja alapján a Hatóság köteles közleményeket vagy iránymutatásokat kiadni az EGT-megállapodás által szabályozott ügyekben, amennyiben ezen megállapodás vagy a Felügyeleti és Bírósági Megállapodás kifejezetten így rendelkezik, vagy amennyiben a Hatóság ezt szükségesnek ítéli,
   EMLÉKEZTETVE az állami támogatások terén a Hatóság által 1994. január 19-én elfogadott eljárásjogi és anyagi jogi szabályokra (4),
   MIVEL 2009. június 10-én az Európai Közösségek Bizottsága (a továbbiakban: Európai Bizottság) közleményt fogadott el a hajókezeléssel foglalkozó társaságoknak nyújtott állami támogatásra vonatkozó iránymutatásról (5),
   MIVEL ez a közlemény az Európai Gazdasági Térséget is érinti,
   MIVEL az EGT állami támogatási szabályainak egységes alkalmazását az Európai Gazdasági Térség egész területén biztosítani kell,
   MIVEL az EGT-megállapodáshoz csatolt XV. melléklet végén szereplő „ÁLTALÁNOS MEGJEGYZÉSEK” cím II. pontja értelmében a Hatóság a Bizottsággal folytatott konzultációt követően elfogadja az Európai Bizottság által elfogadott jogi aktusoknak megfelelő jogi aktusokat,
   AZ Európai Bizottsággal folytatott konzultációt követően,
   AZ EFTA-államokkal 2009. augusztus 31-i levele útján folytatott konzultációt (dokumentumszámok: 526393, 526395 és 526367) követően,
   ELFOGADTA EZT A HATÁROZATOT:
   1. cikk
   Az állami támogatásokról szóló iránymutatást a hajókezeléssel foglalkozó társaságoknak nyújtott állami támogatásról szóló új fejezet beiktatásával módosítani kell. Az új fejezet e határozat mellékletében található.
   2. cikk
   Csak az angol nyelvű szöveg hiteles.

      Kelt Brüsszelben, 2009. október 14-én.

            az EFTA Felügyeleti Hatóság részéről

         Per SANDERUD

            elnök

         Kristján Andri STEFÁNSSON

            testületi tag

      (1)  A továbbiakban: a Hatóság.

      (2)  A továbbiakban: EGT-megállapodás.

      (3)  A továbbiakban: Felügyeleti és Bírósági Megállapodás.

      (4)  Az EFTA Felügyeleti Hatóság által 1994. január 19-én elfogadott és közzétett, az EGT-megállapodás 61. és 62. cikkének, valamint a Felügyeleti és Bírósági Megállapodás 3. jegyzőkönyve 1. cikkének alkalmazására és értelmezésére vonatkozó iránymutatás, közzétéve: az Európai Unió Hivatalos Lapja (a továbbiakban: HL) L 231., 1994.9.3., 1. o. és 32. EGT-kiegészítés, 1994.9.3., 1. o. A továbbiakban: az állami támogatásokról szóló iránymutatás. Az állami támogatásokról szóló iránymutatás frissített változata a Hatóság honlapján található: http://www.eftasurv.int/state-aid/legal-framework/state-aid-guidelines/

      (5)  HL C 132., 2009.6.11., 6. o.

      MELLÉKLET

         A HAJÓKEZELÉSSEL FOGLALKOZÓ TÁRSASÁGOKNAK NYÚJTOTT ÁLLAMI TÁMOGATÁSRA VONATKOZÓ IRÁNYMUTATÁS

      1.   Alkalmazási kör

      E fejezet azt vizsgálja, hogy a hajók személyzetének kezelésével és a hajók technikai kezelésével foglalkozó társaságok jogosultak-e társaságiadó-kedvezményre, valamint az űrtartalomadónak a tengeri szállításhoz nyújtott állami támogatásról szóló fejezet (1) (a továbbiakban: tengeri szállítási iránymutatás) 3.1. szakasza szerinti alkalmazására. A fejezet nem foglalkozik a hajók kereskedelmi kezelőinek nyújtott állami támogatással. E fejezet a személyzet kezelésére és a technikai kezelésre egyaránt vonatkozik, függetlenül attól, hogy egyazon hajó esetében a két tevékenység biztosítása egymástól függetlenül vagy együttesen történik.
      2.   Bevezetés

      2.1.   Általános háttér

      A tengeri szállítási iránymutatás értelmében a hajókezeléssel foglalkozó társaságok jogosultak lehetnek az űrtartalomadó vagy egyéb, a hajózási társaságok vonatkozásában rendelkezésre álló adózási rendszer alkalmazására (3.1. szakasz). A jogosultság azonban csak abban az esetben áll fenn, ha egyazon hajó technikai kezelése és személyzetének kezelése együttesen történik („teljes körű kezelés”), míg e tevékenységek esetében nem alkalmazható az űrtartalomadó vagy egyéb adózási rendszer, amennyiben azokat egymástól függetlenül biztosítják.
      A tengeri szállítási iránymutatásban foglaltak szerint az EFTA Felügyeleti Hatóság (a továbbiakban: a Hatóság) három év elteltével megvizsgálja a tengeri szállítási iránymutatás hajókezelést érintő hatásait (2). E fejezet bemutatja ennek a nemrégiben elvégzett értékelésnek az eredményeit és megállapítja, hogy a hajókezeléssel foglalkozó társaságok milyen feltételek mellett jogosultak állami támogatásra.
      2.2.   Hajókezelés

      A hajókezeléssel foglalkozó társaságok olyan vállalkozások, amelyek a hajótulajdonosok számára nyújtanak különböző szolgáltatásokat: például műszaki felügyeletet, a személyzet felvételét és képzését, a hajók személyzetének kezelését és hajóüzemeltetést. A hajókezelési szolgáltatások három fő kategóriába sorolhatók: a személyzet kezelése, technikai kezelés és kereskedelmi kezelés.
      A személyzet kezelésének körébe tartozik a személyzettel kapcsolatos valamennyi feladat: úgymint a megfelelő képesítéssel rendelkező tengerészek kiválasztása és alkalmazása, fizetési jegyzékek kiállítása, a legénység megfelelő létszámának biztosítása, a tengerészek képesítéseinek ellenőrzése, a tengerészek baleseti és rokkantsági biztosításának fedezése, utazásszervezés és vízumügyintézés, az egészségügyi kiadások visszatérítésére vonatkozó kérelmek kezelése, tengerészek teljesítményértékelése és adott esetben képzése. A hajókezelési iparág legnagyobb részét világszerte a személyzet kezelése teszi ki.
      A technikai kezelés a hajó hajózásra alkalmas állapotának biztosítását, valamint a műszaki, biztonsági és védelmi követelmények betartását foglalja magában. A technikai kezelő különösen a hajó javításával és karbantartásával kapcsolatos döntésekért felel. A technikai kezelés jelentős, azonban a személyzet kezeléséhez képest jóval kisebb részt képvisel a hajókezelési iparágban.
      A kereskedelmi kezelés a hajókapacitás értékesítésének előmozdítását és biztosítását jelenti, amelybe beletartozik a hajók bérbe adása, az áru- vagy utasszállítást kezelő foglalási rendszer üzemeltetése, marketingtevékenység folytatása és ügynökök kinevezése. A hajókezelési iparág nagyon kis részét képviseli a kereskedelmi kezelés. A Hatóság egyelőre nem rendelkezik teljes körű információval a kereskedelmi kezeléssel kapcsolatban. Ennélfogva e fejezet nem foglalkozik a kereskedelmi kezeléssel.
      Mint minden tengerhasznosítási tevékenység, természetéből adódóan a hajókezelés is globális üzleti tevékenység. A harmadik fél által végzett hajókezelésre vonatkozó nemzetközi jogi szabályozás hiányában e terület normáinak rögzítése magánjogi megállapodások keretén belül történt (3).
      Az EGT-n belül főleg Cipruson foglalkoznak hajókezeléssel. Léteznek azonban hajókezeléssel foglalkozó társaságok az Egyesült Királyságban, Németországban, Dániában, Belgiumban és Hollandiában is. Az EGT-n kívül létrehozott hajókezeléssel foglalkozó társaságok elsősorban Hongkong, Szingapúr, India, az Egyesült Arab Emírségek és az Amerikai Egyesült Államok területén vannak bejegyezve.
      2.3.   A hajókezeléssel foglalkozó társaságok támogathatósági feltételeinek áttekintése

      A tengeri szállítási iránymutatás 2004. márciusi elfogadása óta számos, tengerrel rendelkező ország lépett be az EGT-be, köztük Ciprus, amely a világ legnagyobb hajókezelési iparágával rendelkezik.
      Ciprus csatlakozásának és a tengeri szállítási iránymutatás betartására vonatkozó előzetes munkájának, valamint a ciprusi kormány megbízása alapján egy konzorcium által elkészített tanulmánynak (4) köszönhetően teljesebb kép alakult ki e tevékenyégről és annak fejlődéséről. Nagyobb ismeretanyag gyűlt össze egyfelől a technikai kezelés és a személyzet kezelése között fennálló kapcsolatról, másfelől a hajózásról, valamint arról, hogy a személyzet kezelésével és/vagy a technikai kezeléssel foglalkozó társaságok hozzájárulhatnak a tengeri szállítási iránymutatás célkitűzéseinek eléréséhez.
      3.   A hajókezeléssel foglalkozó társaságok támogathatóságának vizsgálata

      A többi tengerhasznosítási szolgáltatástól eltérően a hajókezelés a tengeri fuvarozók normál központi tevékenysége, amelynek ellátása általában házon belül történik. A hajókezelés a hajóüzemeltetők egyik legjellemzőbb tevékenysége. Manapság azonban előfordul, hogy hajókezeléssel foglalkozó harmadik félnek adják ki e feladat ellátását. A hajókezelés és a hajózás e kapcsolatából adódóan a harmadik fél hajókezelő társaságok olyan hivatásos üzemeltetők, amelyek bár szakterületük alapján jól elkülöníthetőek, a hajótulajdonosokéhoz hasonló háttérrel rendelkeznek és azokéval azonos üzleti környezetben működnek. A hajókezeléssel foglalkozó társaságok ügyfélköre kizárólag hajótulajdonosokból áll.
      Ennek tükrében a Hatóság úgy ítéli meg, hogy nem helyénvaló adózási szankcióval sújtani a hajókezelési feladat kiszervezését a belső feladatellátáshoz képest, feltéve, hogy a hajókezeléssel foglalkozó társaságok megfelelnek a hajótulajdonosokra vonatkozó követelményeknek, és az e társaságok részére nyújtott támogatás a hajótulajdonosoknak nyújtott támogatáshoz hasonlóan járul hozzá a tengeri szállítási iránymutatás célkitűzéseinek teljesítéséhez.
      A Hatóság úgy ítéli meg, hogy a hajókezeléssel foglalkozó társaságok pontosan a szakosodásukból és központi tevékenységük természetéből adódóan járulhatnak hozzá jelentős mértékben a tengeri szállítási iránymutatás célkitűzéseinek – különösen a „hatékony, biztonságos és környezetbarát tengeri szállítás” és az „EGT-államokban létrehozott tengeri klaszter megszilárdítása” célkitűzések (5) – teljesítéséhez.
      4.   Az állami támogatásra való jogosultságnak a hajókezeléssel foglalkozó társaságokra történő kiterjesztése

      Az e fejezet 3. szakaszában leírtakból kiindulva a Hatóság az EGT-megállapodás 61. cikke (3) bekezdésének c) pontja alapján engedélyezni fogja a hajókezeléssel foglalkozó társaságok számára a tengeri szállítási iránymutatás 3.1. szakasza szerinti adókedvezményt – a hajók személyzetének és technikai kezelésének együttes vagy egymástól független végrehajtása tekintetében –, amennyiben a társaságok teljesítik az e fejezet 5. és 6. szakaszában előírt feltételeket.
      5.   A technikai kezeléssel és a személyzet kezelésével foglalkozó társaságokra egyaránt vonatkozó támogathatósági feltételek

      A támogatás igénybevétele érdekében a hajókezeléssel foglalkozó társaságoknak – a tengeri szállítási iránymutatás 3.1. szakaszával összhangban – bizonyítaniuk kell, hogy egyértelmű kapcsolatban állnak az EGT-vel és annak gazdaságával. Ezenkívül a társaságoknak hozzá kell járulniuk a tengeri szállítási iránymutatásban (egyebek mellett a 2.2. szakaszban) megfogalmazott célkitűzések teljesítéséhez. A technikai kezeléssel és a személyzet kezelésével foglalkozó társaságok akkor jogosultak állami támogatásra, ha az általuk üzemeltetett hajók megfelelnek az e fejezet 5.1–5.4. szakaszában előírt valamennyi követelménynek. A támogatható tevékenységeket teljes egészében az EGT területéről kell elvégezni.
      5.1.   Az EGT-n belüli gazdasághoz és foglalkoztatáshoz való hozzájárulás

      Az EGT-vel fennálló gazdasági kapcsolatot az a tény bizonyítja, hogy a hajókezelés egy vagy több EGT-állam területén történik, és hogy a szárazföldi tevékenységek esetében, illetve a hajókon főleg az EGT állampolgárait foglalkoztatják.
      5.2.   Az EGT és az érintett hajók közötti gazdasági kapcsolat

      A hajókezeléssel foglalkozó társaságok olyan hajók vonatkozásában részesülhetnek állami támogatásban, amelyek kezelése teljes egészében az EGT területéről történik, függetlenül attól, hogy e feladatot házon belül látják el, vagy egy vagy több hajókezeléssel foglalkozó társaság részére részben vagy egészben kiadják.
      Mivel azonban a hajókezeléssel foglalkozó társaságok nem gyakorolnak teljes ellenőrzést ügyfeleik felett, a fenti követelmény akkor minősül teljesítettnek, ha az érintett hajók űrtartalmának legalább kétharmadát az EGT területéről kezelik. Az e százalék feletti űrtartalom nem támogatható, amennyiben annak kezelése nem teljes egészében az EGT területéről történik (6).
      5.3.   A nemzetközi és közösségi előírásoknak való megfelelés

      A hajókezeléssel foglalkozó társaságok abban az esetben jogosultak a támogatásra, ha a kezelésükben álló valamennyi hajó és személyzet megfelel a nemzetközi előírásoknak és a közösségi jogszabályok követelményeinek, különösen a biztonságra, a védelemre, a tengerészek képzésére és képesítésére, a környezeti teljesítményre és a fedélzeti munkafeltételekre vonatkozó követelményeknek.
      5.4.   EGT-lobogók arányának követelménye (kapcsolat a lobogóval)

      A tengeri szállítási iránymutatás 3.1. szakaszának nyolcadik bekezdésében előírt, az EGT-lobogók arányára vonatkozó követelmény alkalmazandó a hajókezeléssel foglalkozó társaságokra. Az EGT-lobogók arányának referenciaértékeként azt az értéket kell figyelembe venni, amely az e fejezet elfogadása napján érvényes. Újonnan létesülő társaságok esetében a referenciaérték a tevékenység megkezdésének időpontjától számított egy év elteltével számítandó ki.
      6.   A személyzet kezelésével foglalkozó társaságokra vonatkozó kiegészítő követelmények

      6.1.   A tengerészek képzése

      A személyzet kezelésével foglalkozó társaságok abban az esetben jogosultak állami támogatásra, ha a kezelésükben álló hajók fedélzetén dolgozó valamennyi tengerész a Nemzetközi Tengerészeti Szervezetnek a tengerészek képzéséről, képesítéséről és az őrszolgálat ellátásáról szóló, 1978. évi, módosított egyezménye (a továbbiakban: STCW-egyezmény) szerinti oktatásban és képzésben részesült, valamint az ezen egyezményben előírt képesítési bizonyítvánnyal rendelkezik és sikeresen elvégezte a hajófedélzeti személyi biztonságra vonatkozó képzést. Továbbá a személyzet kezelésével foglalkozó társaságok akkor minősülnek támogathatónak, ha teljesítik az STCW-egyezmény és a közösségi jogszabályok által előírt követelményeket a társaságok felelősségére vonatkozóan.
      6.2.   Szociális feltételek

      A személyzet kezelésével foglalkozó társaságok akkor jogosultak állami támogatásra, ha a kezelésükben álló minden hajón biztosítják, hogy a tengerészek munkáltatója (legyen az a hajótulajdonos vagy a hajókezeléssel foglalkozó társaság) teljes mértékben végrehajtja a Nemzetközi Munkaügyi Szervezetnek a 2006. évi tengerészeti munkaügyi egyezményében (7) foglalt rendelkezéseket. A hajókezeléssel foglalkozó társaságoknak különösen azt kell biztosítaniuk, hogy a tengerészeti munkaügyi egyezménynek a tengerészek munkaszerződésére (8), a hajó megsemmisülésére, illetve elsüllyedésére (9), az orvosi ellátásra (10), a hajótulajdonos felelősségére (beleértve a baleset és betegség esetén történő munkabér-kifizetés felelősségét is) (11) és a repatriálásra (12) vonatkozó rendelkezéseit megfelelően alkalmazzák.
      A személyzet kezelésével foglalkozó társaságoknak a tengerészeti munkaügyi egyezményben előírt, a munka- és pihenőidőre vonatkozó nemzetközi normák teljes mértékű betartását is biztosítaniuk kell.
      Végül ahhoz, hogy jogosultak legyenek a támogatásra, a személyzet kezelésével foglalkozó társaságok kötelesek pénzügyi biztosítékot nyújtani, amely a tengerész munkahelyi baleset, betegség vagy a foglalkoztatással összefüggő kockázat miatt bekövetkező halála vagy hosszú távú rokkantsága esetén kártalanítást biztosít az érintett tengerész részére.
      7.   Az adó kiszámítása

      A Hatóság a hajókezeléssel foglalkozó társaságok esetében is a tengeri szállítási iránymutatásban foglalt alapelvet alkalmazza, amely alapján – a piactorzító hatás elkerülése érdekében – kizárólag olyan programokat engedélyez, amelyek ugyanarra a tevékenységre vagy űrtartalomra vonatkozóan homogén adóterheket eredményeznek a különböző EGT-államokban. Ez azt jelenti, hogy a Hatóság nem fog engedélyezni teljes körű mentességet vagy azzal egyenértékű programokat (13).
      Egyértelmű, hogy a hajókezeléssel foglalkozó társaságok és a hajótulajdonosok esetében alkalmazott adóalap nem lehet ugyanaz, hiszen az adott hajó vonatkozásában a hajókezeléssel foglalkozó társaságok forgalma jóval kisebb, mint a hajótulajdonosoké. A 2.3. szakaszban említett tanulmányból és a korábbi bejelentésekből kiindulva a hajókezeléssel foglalkozó társaságok esetében alkalmazandó adóalapot a hajótulajdonos esetében ugyanarra a hajóra vagy űrtartalomra alkalmazott adóalap körülbelül 25 %-ában (amely vonatkozhat az űrtartalomra vagy a fiktív nyereségre) kell meghatározni. Ezért a Hatóság legalább 25 %-os érték alkalmazását írja elő a hajókezeléshez kapcsolódó űrtartalomadó-programok esetében (14).
      Amennyiben a hajókezeléssel foglalkozó társaságok olyan tevékenységeket is végeznek, amelyek nem jogosultak e fejezet szerint állami támogatásra, akkor e tevékenységek vonatkozásában külön elszámolást kell vezetniük.
      Amennyiben a hajókezeléssel foglalkozó társaságok tevékenységük egy részét harmadik félnek alvállalkozásba adják, ez utóbbi nem jogosult állami támogatásra.
      8.   Alkalmazás és felülvizsgálat

      A Hatóság az e fejezetben foglalt iránymutatást az elfogadásának napjától alkalmazza.
      A tengeri szállítási iránymutatás általános – annak 13. szakasza szerinti – felülvizsgálata ki fog terjedni a hajókezeléssel foglalkozó társaságoknak nyújtott állami támogatásra is.

         (1)  Elérhető az EFTA Felügyeleti Hatóság honlapján: http://www.eftasurv.int/state-aid/legal-framework/state-aid-guidelines/

         (2)  Lásd a tengeri szállítási iránymutatás 20. lábjegyzetét.

         (3)  Erre példa a „SHIPMAN 98 – a BIMCO hajókezelésre vonatkozó megállapodásmintája” (BIMCO’s Standard Ship Management Agreement SHIPMAN 98), amelyet gyakran használnak a hajók kezelésével foglalkozó társaságok és a hajótulajdonosok közötti szerződési feltételek rögzítésére.

         (4)  Tanulmány az Európai Unióban és Cipruson végzett hajókezelésről (2008. május 31.), amelyet a ciprusi kormány megbízásából, a Bécsi Gazdaságtudományi és Üzletviteli Egyetem irányítása alatt egy konzorcium készített el.

         (5)  A tengeri szállítási iránymutatás 2.2. szakasza.

         (6)  Ellenben az a tény, hogy a hajókezeléssel foglalkozó társaság nem felel meg a kétharmados szabálynak, nem befolyásolja a társaság mint olyan támogathatóságát.

         (7)  Emlékeztetni kell arra, hogy az európai szociális partnerek elfogadtak egy megállapodást a 2006. évi tengerészeti munkaügyi egyezmény megfelelő része vonatkozásában, amelyet az Európai Közösség Hajótulajdonosainak Szövetsége (ECSA) és az Európai Közlekedési és Szállítási Dolgozók Szövetsége (ETF) között létrejött, a 2006. évi tengerészeti munkaügyi egyezmény alapján kötött megállapodás végrehajtásáról, valamint az 1999/63/EK irányelv módosításáról szóló, 2009. február 16-i 2009/13/EK tanácsi irányelv (HL L 124., 2009.5.20., 30. o.) épített be a közösségi jogba. A 2009/13/EK irányelv EGT-megállapodásba történő beépítése folyamatban van.

         (8)  A tengerészeti munkaügyi egyezmény 2. címének 2.1. szabálya és A2.1. normája (A tengerészek munkaszerződése).

         (9)  Uo. 2. cím 2.6. szabály és A2.6. norma (A hajó megsemmisülése, illetve elsüllyedése esetén a tengerészeknek fizetendő kártalanítás).

         (10)  Uo. 4. cím 4.1. szabály és A4.1. norma (Orvosi ellátás a hajó fedélzetén és a parton, a hajótulajdonosok felelőssége); 4.3. szabály és A4.3. norma (Egészség- és biztonságvédelem, baleset-megelőzés); 4.4. szabály és A4.4. norma (Hozzáférés a parti jóléti létesítményekhez).

         (11)  Uo. 4. cím 4.2. szabály és A4.2. norma (A hajótulajdonosok felelőssége).

         (12)  Uo. 2. cím 2.5. szabály és A2.5. norma (Repatriálás).

         (13)  A Hatóság iránymutatásának e fejezetében szeretné kihangsúlyozni, hogy a hajókezeléssel foglalkozó társaságok és a hajótulajdonosok által fizetendő adó kiszámításához alkalmazott mechanizmus, mint olyan, nem releváns, és többek között az sem lényeges, hogy a számításhoz fiktív nyereségen alapuló rendszert alkalmaznak-e.

         (14)  Jogosultság esetén a hajótulajdonos marad felelős a teljes űrtartalomadóért.


title: 2012/580/EU: Az Európai Parlament határozata ( 2012. május 10. ) az Európai Tengerészeti Biztonsági Ügynökség 2010-es pénzügyi évre szóló költségvetésének végrehajtására vonatkozó mentesítésről

text:
               17.10.2012

               HU

               Az Európai Unió Hivatalos Lapja

               L 286/213

         AZ EURÓPAI PARLAMENT HATÁROZATA
   (2012. május 10.)
   az Európai Tengerészeti Biztonsági Ügynökség 2010-es pénzügyi évre szóló költségvetésének végrehajtására vonatkozó mentesítésről
   (2012/580/EU)
   AZ EURÓPAI PARLAMENT,

               —

               tekintettel az Európai Tengerészeti Biztonsági Ügynökség 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Tengerészeti Biztonsági Ügynökség 2010-es pénzügyi évre vonatkozó éves beszámolójáról szóló jelentésére, az Ügynökség válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Tengerbiztonsági Ügynökség létrehozásáról szóló, 2002. június 27-i 1406/2002/EK európai parlamenti és tanácsi rendeletre (3) és különösen annak 19. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0137/2012),

               1.

               mentesítést ad az Európai Tengerbiztonsági Ügynökség ügyvezető igazgatója számára az Ügynökség 2010-es pénzügyi évre szóló költségvetésének végrehajtása tekintetében;

               2.

               észrevételeit az alábbi állásfoglalásban ismerteti;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást az Európai Tengerbiztonsági Ügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon közzétételükről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 52. o.

      (2)  HL L 248., 2002.9.16., 1. o.

      (3)  HL L 208., 2002.8.5., 1. o.

      (4)  HL L 357., 2002.12.31., 72. o.
   MELLÉKLET

      AZ EURÓPAI PARLAMENT UTÓBBI ÉVEKBEN TETT AJÁNLÁSAI

               Európai Tengerészeti Biztonsági Ügynökség

               2006

               2007

               2008

               2009

               Teljesítmény

               tárgytalan

               A költségvetés helytelen bemutatása

                           —

                           Az ügynökség nem készített többéves munkaprogramot, éves munkaprogramja pedig nem felelt meg költségvetési kötelezettségvállalásának

                           —

                           Kéri, hogy az ügynökség tűzzön ki be SMART célkitűzéseket és RACER mutatókat, illetve készítsen Gantt-diagramot → eredményorientált megközelítés előmozdítása

                           —

                           Felhívja az ügynökséget, hogy az ebben és az ezt megelőző évben végrehajtott műveletekről készítsen időrendi elemzést

                           —

                           Felhívja az ügynökséget, hogy fontolja meg a Gantt-diagram bevezetését az egyes operatív tevékenységei programozásának részeként

                           —

                           Felhívja az ügynökséget, hogy ismertesse a megadandó mentesítés évében és a megelőző pénzügyi évben végrehajtott műveletek összehasonlítását

               Költségvetési irányítás

                           —

                           A költségvetés és a létszámterv megállapítására szolgáló eljárások nem voltak kellően szigorúak → a munkaerő-felvétel nem megfelelő tervezése és a költségvetés helytelen bemutatása

                           —

                           A költségvetés pontosságának alapelvét nem tartották be kellő szigorral

                           —

                           Egyes szerződések 100 %-os előfinanszírozást tettek lehetővé: ez a gyakorlat nem áll összhangban a hatékony és eredményes pénzgazdálkodás elveivel

                           —

                           A költségvetés helytelen bemutatása: a differenciált előirányzatok tekintetében a költségvetés nem tartalmazta a korábbi pénzügyi évben vállalt költségvetési kötelezettségvállalások teljesítéséhez szükséges, az elkövetkező költségvetési években esedékes kifizetések ütemtervét

                           —

                           A jogi kötelezettségvállalásokra a megfelelő költségvetési kötelezettségvállalások megtétele előtt került sor

                           —

                           A költségvetés megállapítására használt eljárások nem volt kellőképpen szigorú → költségvetési átcsoportosítások magas száma (2007-ben 32)

                           —

                           A működési tevékenységekre vonatkozó kifizetési előirányzatok tervezésének és nyomon követésének hiányosságai (7 500 000 EUR-t töröltek)

                           —

                           Felhívja az ügynökséget, hogy fokozza képzési és kommunikációs erőfeszítéseit az olyan helyzetek elkerülése érdekében, amikor a jogi kötelezettségvállalásokra a megfelelő költségvetési kötelezettségvállalások megtétele előtt kerül sor

                           —

                           Kéri a Bizottságot, vizsgálja meg, miként lehetne biztosítani, hogy a szükségletalapú készpénzgazdálkodás elve érvényesüljön

                           —

                           A Számvevőszék észlelte a költségvetési átcsoportosítások magas számát 2009-ben, sürgeti az ügynökséget, hogy a költségvetési átcsoportosítások számának csökkentése érdekében javítsa tervezését és a nyomon követését

                           —

                           Sürgeti az ügynökséget a közbeszerzési eljárások helyes alkalmazására

               Humánerőforrás

               tárgytalan

                           –

                           A munkaerő-felvételi eljárás során tapasztalt átjárhatósági problémák: az ellenőrzött felvételi eljárások esetében a felvételi kritériumokról, valamint a felvételi vizsgák következő szakaszába jutáshoz szükséges ponthatárokról nem határoztak az értékelési folyamat megkezdése előtt

                           –

                           Felszólít a humánerőforrás-stratégia javítására → átláthatósági problémák (lásd belső ellenőrzés)

                           –

                           Tudomásul veszi az alkalmazottak kiválasztását célzó eljárások hiányosságait, sürgeti az ügynökséget ezen hiányosságok orvoslására

               Belső ellenőrzés

               tárgytalan

               tárgytalan

                           —

                           Felszólítja az ügynökséget, hogy tegyen lépéseket a belső ellenőrzési szolgálat által tett 32 ajánlásból 7 ajánlás végrehajtására → azaz a személyzeti szabályzat végrehajtási szabályainak elfogadása az ideiglenes alkalmazottak felvételével kapcsolatban a személyzeti szabályzattal összhangban; a kiválasztási eljárás ellenőrzése a nagyobb átláthatóság és a jelöltekkel való egyenlő bánásmód biztosítására; karriertervezési stratégia kidolgozása

                           —

                           Felszólítja az ügynökséget az IAS „rendkívül fontos” ajánlásainak gyors végrehajtására, különösen hangsúlyozza az alábbiakat:

                                       —

                                       stratégiai tervezés biztosítása, az ügynökség érdekelt felei tevékenységeinek nyomon követése a fennmaradó olajszennyezési kockázat áttekintésével,

                                       —

                                       az igazgatási eljárásoknak való megfelelés,

                                       —

                                       a felszerelések lehetséges kezelési módjainak vizsgálata, azok pénzügyi és működési hatásainak értékelésével,

                                       —

                                       a hajók bevetésére vonatkozó döntések dokumentálása,

                           —

                           megjegyzi, hogy az IAS ügynökség által továbbra is végrehajtandó ajánlásai többek között az alábbiak létrehozását érintik:

                                       —

                                       belső kockázatértékelés,

                                       —

                                       a meglévő belső eljárások nyilvántartása,

                                       —

                                       a fennmaradó eljárások kidolgozásának és végrehajtásának a fennmaradó eljárások kidolgozásának és végrehajtásának menetrendje,

                                       —

                                       a kivételekre vonatkozó eljárások nyilvántartásba vétele, és– a belső ellenőrzési rendszer felülvizsgálati menetrendje,

                                       —

                                       a kivételekre vonatkozó eljárások nyilvántartásba vétele, és– a belső ellenőrzési rendszer felülvizsgálata

          ---documentbreak---

               17.10.2012

               HU

               Az Európai Unió Hivatalos Lapja

               L 286/214

         AZ EURÓPAI PARLAMENT ÁLLÁSFOGLALÁSA
   (2012. május 10.)
   az Európai Tengerészeti Biztonsági Ügynökség 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,

               —

               tekintettel az Európai Tengerészeti Biztonsági Ügynökség 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Tengerészeti Biztonsági Ügynökség 2010-es pénzügyi évre vonatkozó éves beszámolójáról szóló jelentésére, az Ügynökség válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Tengerészeti Biztonsági Ügynökség létrehozásáról szóló, 2002. június 27-i 1406/2002/EK európai parlamenti és tanácsi rendeletre (3) és különösen annak 19. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0137/2012),

               A.

               mivel a Számvevőszék megállapította, hogy kellő mértékben megbizonyosodott arról, hogy az Európai Tengerészeti Biztonsági Ügynökség („az ügynökség”) 2010-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek;

               B.

               mivel 2011. május 10-én a Parlament megadta a mentesítést az ügynökség ügyvezető igazgatójának az ügynökség 2009-es pénzügyi évre szóló költségvetésének végrehajtására vonatkozóan (5), és a mentesítési határozatot kísérő állásfoglalásban a Parlament többek között:

                           —

                           felkérte az ügynökséget a Gantt-diagram bevezetésének megfontolására működési tevékenységei tervezése során, amelynek segítségével gyorsan rögzíthetné az egyes alkalmazottak által egy projektre fordított időt, és eredményorientált megközelítésre ösztönözhetne; ennek megfelelően felkéri az ügynökséget, hogy tájékoztassa a mentesítésért felelős hatóságot az ügynökség e tekintetben tett lépéseiről,

                           —

                           sürgette az ügynökséget a közbeszerzési eljárások megfelelő alkalmazására, ugyanakkor üdvözölte, hogy az ügynökség 2009-es éves tevékenységi jelentésébe egy külön mellékletet illesztett a tárgyalásos eljárásokról a költségvetési hatóság tájékoztatására;

               C.

               mivel az ügynökség a 2010-es pénzügyi évre szóló költségvetése 54 400 000 EUR volt, szemben a 2009-es 53 300 000 EUR-val, ami 6,1 %-os növekedést jelentett; mivel az ügynökség 2010-es költségvetéséhez való uniós hozzájárulás 31 949 360 EUR-t tett ki, szemben a 2009-es 24 435 000 EUR-val (6), ami 30,75 %-os növekedést jelent;

      Költségvetési és pénzgazdálkodás

               1.

               tudomásul veszi, hogy az ügynökség 54 400 000 EUR kötelezettségvállalási és 50 600 000 EUR kifizetési előirányzatot kapott; tudomásul veszi, hogy ez 2009-hez képest a kötelezettségvállalási előirányzatok tekintetében 11,21 %-os növekedést, míg a kifizetési előirányzatok tekintetében 5,33 %-os csökkenést jelent;

               2.

               tudomásul veszi az ügynökség költségvetési és pénzgazdálkodásról szóló jelentésében szereplő adatot, miszerint a költségvetés ügynökség általi végrehajtásának aránya 2010-ben 98 %-os volt a lekötött előirányzatok tekintetében, és 89 %-os a kifizetési előirányzatokra vonatkozóan; megjegyzi továbbá, hogy 2009-hez képest a költségvetés ügynökség általi végrehajtásának aránya növekedést mutat mind a lekötött előirányzatok (+4 %), mind a kifizetési előirányzatok (+8 %) tekintetében; felhívja az ügynökséget, hogy tegyen megfelelő intézkedéseket a költségvetés végrehajtásának javítása érdekében, és ezzel kapcsolatban nyújtson rendszeres tájékoztatást a mentesítésért felelős hatóság számára;

      Átvitt összegek

               3.

               tudomásul veszi az ügynökség költségvetési és pénzgazdálkodásról szóló jelentésében szereplő adatot, miszerint a kifizetetlen kötelezettségvállalások év végi fedezésére szolgáló 2010. évről 2011-re átvitt előirányzatok összege 1 214 272,92 EUR-t tett ki; az ügynökség tájékoztatása alapján tudomásul veszi, hogy az átvitt pénzösszegek e szintje 43 %-kal alacsonyabb a 2009. évi megfelelő összegnél; mindazonáltal felszólítja az ügynökséget, hogy tegyen további intézkedéseket az átvitt összegek csökkentése érdekében, és tartsa be az évenkéntiség elvét;

               4.

               sajnálja, hogy a Számvevőszék az ügynökség 2010-es pénzügyi évre vonatkozó éves beszámolójáról szóló jelentésében nem tesz említést az ügynökség által átvitt és törölt előirányzatokról;

      Utólagos kötelezettségvállalások

               5.

               tudomásul veszi, hogy a Parlament kérését követően az ügynökség 2010-es éves tevékenységi jelentésében külön tájékoztat az utólagos kötelezettségvállalásokról (azaz a megfelelő költségvetési kötelezettségvállalások lekötése előtt tett jogi kötelezettségvállalások); tudomásul veszi az ügynökségnek az utólagos kötelezettségvállalások számának csökkentésére (a 2007-es húszról 2010-ben ötre) tett erőfeszítéseit; ugyanakkor aggódik, hogy az ilyen kötelezettségvállalások megsértik a költségvetési keretrendelet 62. cikkének (1) bekezdésében foglaltakat, valamint hogy az ügynökség ebben 2006 óta vétkes;

      Közbeszerzési eljárás

               6.

               tudomásul veszi az ügynökség éves tevékenységi jelentésének azt a közlését, hogy a Jogi és Pénzügyi Osztály 2010-ben összesen 54 közbeszerzési eljárással foglalkozott;

               7.

               sürgeti az ügynökséget, hogy alkalmazza megfelelően a közbeszerzési eljárásokat és bocsásson rendelkezésre megfelelő adatokat az éves munkaprogramjában tervezett közbeszerzésekkel kapcsolatban; különösen aggasztja, hogy az éves munkaprogram nem tesz nyíltan nyilvánossá valamennyi, a költségvetési rendeletben és annak végrehajtási szabályaiban említett információt; emlékezteti az ügynökséget, hogy amennyiben egy tervbe vett működési közbeszerzésről szóló finanszírozási határozatot nem támasztanak alá megfelelően adatokkal, akkor ez megkérdőjelezheti az ügynökség döntésének érvényességét; tudomásul veszi az ügynökség tájékoztatását, miszerint 2011-től egy külön mellékletet illeszt a végső munkaprogramba, amely ismerteti az adott év során végrehajtandó közbeszerzésekre fenntartott globális költségvetési keretet, a szerződések irányadó számát, valamint tevékenységekre lebontott, irányadó időkereteket;

               8.

               kéri az ügynökséget, hogy az igazgatótanács számára pontosan és időben jelentsen a tárgyalásos eljárásokról; ugyanakkor elismeri, hogy az ügynökség tárgyalásos eljárásairól, amelyeket szigorúan meghatározott feltételek mellett lenne szabad használni, nem szükségképpen tájékoztatják az igazgatótanácsot;

      Humánerőforrások

               9.

               aggasztja, hogy a 2010-es jelentések szerint veszélyben volt az ügynökség számvitelért felelős tisztviselőjének függetlensége; ennek kapcsán megjegyzi, hogy:

                           —

                           a számvitelért felelős tisztviselő kinevezése az év elején még mindig „átmeneti időre” szólt,

                           —

                           feladatköre hivatalosan nem volt meghatározva, továbbá

                           —

                           feladatai ellátásának értékelését az ügynökség ügyvezető igazgatója végezte el, az igazgatótanács bevonása nélkül;

               10.

               üdvözli az ügynökség igazgatótanácsának 2010. június 14-i döntését, miszerint hivatalossá teszik az ügynökség számvitelért felelős tisztviselőjének kinevezését; tudomásul veszi az igazgatótanácsnak a 2011. november 10-i, a személyzeti szabályzat 43. cikke végrehajtására vonatkozó általános rendelkezést módosító határozatát, amely egyértelművé teszi az igazgatótanács a számvitelért felelős tisztviselővel kapcsolatos szerepét;

               11.

               hangsúlyozza ugyanakkor, hogy a számvitelért felelős tisztviselővel kapcsolatos hiányosságok – nevezetesen feladatköre meghatározásának és feladatai ellátásának értékelése tekintetében – továbbra is fennállnak; megjegyzi, hogy az ügynökség intézkedéseket tett a korábban bejelentett helyzet orvoslása céljából;

      Teljesítmény

               12.

               üdvözli, hogy az ügynökség 2010 márciusában elfogadta öt évre szóló többéves munkaprogramját; megjegyzi továbbá, hogy az ügynökség 2010-es éves jelentése minden egyes működési tevékenység kapcsán jelentést tesz a ráfordításokról, a tevékenység eredményéről, valamint összehasonlításképpen, minden egyes tételben szerepel a tervezett ráfordítás és eredmény is, ahogyan azt az ügynökség 2010. évre szóló munkaprogramja is tartalmazza;

               13.

               sajnálja, hogy a Számvevőszék 2010-es éves jelentésében nem tett említést az ügynökség által végrehajtott költségvetési átcsoportosításokról; úgy véli, hogy az ügynökségen belüli költségvetési átcsoportosítások magas száma (49 2009-ben, 52 2008-ban és 32 2007-ben) a korábbi években aggasztotta a Parlamentet; ezért arra kéri a Számvevőszéket, hogy haladéktalanul tájékoztassa a mentesítésért felelős hatóságot a 2010-es átcsoportosításokkal kapcsolatban;

               14.

               ismételten felkéri az ügynökséget a Gantt-diagram bevezetésének megfontolására működési tevékenységeinek tervezése során, annak érdekében, hogy röviden feltüntethesse az egyes alkalmazottak által egy projektre fordított időt, és eredményorientált megközelítésre ösztönözhessen; ennek megfelelően felhívja az ügynökséget, hogy tájékoztassa a mentesítésért felelős hatóságot az e téren tett konkrét lépésekről;

               15.

               felhívja a figyelmet azokra az új feladatokra, amelyeket az ügynökséget létrehozó 1406/2002/EK rendelet módosításáról szóló rendeletre irányuló javaslat az ügynökségre ruház; felhívja a Bizottságot, hogy növelje az ügynökség számára előirányzott forrásokat, és felszólítja az ügynökséget, hogy gazdálkodjon ezekkel a forrásokkal hatékonyan és eredményesen, hogy megfelelően el tudja látni a szóban forgó rendelet alapján rábízott új feladatokat;

      Belső ellenőrzés

               16.

               elismeri, hogy az ügynökség még mindig nem hajtott végre 15, a belső ellenőrzési szolgálat által tett „rendkívül fontos” ajánlást; aggodalmának ad hangot azzal kapcsolatban, hogy ezen ajánlások közül 8-nak a végrehajtása 6–12 hónap késést szenved, míg egy ajánlást elutasítottak; megjegyzi, hogy az első 11 „rendkívül fontos” ajánlás a jogi és pénzügyi döntéshozatali folyamatra, a humánerőforrás-gazdálkodásra és a belső ellenőrzési szabványokra vonatkozik; megjegyzi továbbá, hogy az elutasított ajánlás arra vonatkozik, hogy kinek a feladata a számvitelért felelős tisztviselő teljesítményének értékelése; ezért felkéri az ügynökséget, hogy fejtse ki a mentesítésért felelős hatóság számára az ajánlás elutasításának indokait, és felhívja az ügynökséget, hogy intézkedjen azon ajánlások ügyében, amelyeknek a végrehajtása késedelmet szenvedett;

               17.

               tudomásul veszi az ügynökség azon kezdeményezését, hogy az Európai Halászati Ellenőrző Hivatallal közösen lásson el belső ellenőrzési feladatkört (belső ellenőrzési részleg – IAC);

               18.

               tudomásul veszi, hogy az IAC belső tanácsadást biztosított a belső ellenőrzési ügyekkel kapcsolatban, pl.:

                           —

                           üzletmenet-folytonossági terv kidolgozása tengerügyi alkalmazásokhoz,

                           —

                           üzletmenet-folytonossági terv kidolgozása támogató tevékenységekhez,

                           —

                           a kivételek nyilvántartására vonatkozó eljárás,

                     tudomásul veszi az ügynökség nyilatkozatát, amelynek értelmében jóváhagyták a tengerügyi alkalmazásokra vonatkozó üzletmenet-folytonossági tervet, a támogató tevékenységekre vonatkozó üzletmenet-folytonossági tervet és a kivételek nyilvántartására vonatkozó eljárást;

               19.

               felhívja a figyelmet a mentesítésről szóló korábbi jelentéseiben tett, jelen állásfoglaláshoz mellékelt ajánlásaira;

               20.

               felhívja az ügynökség figyelmét az Európai Parlament „2009. évi mentesítés: az uniós ügynökségek teljesítménye, pénzgazdálkodása és ellenőrzése” című 2011. május 10-i állásfoglalására, és sürgeti az ügynökséget, hogy járjon el az abban foglaltaknak megfelelően (7);

               21.

               a mentesítő határozatát kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2012. május 10-i állásfoglalására (8).

      (1)  HL C 366., 2011.12.15., 52. o.

      (2)  HL L 248., 2002.9.16., 1. o.

      (3)  HL L 208., 2002.8.5., 1. o.

      (4)  HL L 357., 2002.12.31., 72. o.

      (5)  HL L 250., 2011.9.27., 181. o.

      (6)  HL L 64., 2010.3.12., 615. o.

      (7)  HL L 250., 2011.9.27., 269. o.

      (8)  Elfogadott szövegek, P7_TA(2012)0164 (lásd e Hivatalos Lap 388. oldalát).